Okóm ni ne,
bude mulék ebè yóm tehe hógów do.
Bede là kô deng wen bélê ye smólók du yóm gónóhu e solu.
Mo ye mom hebang nawa lemwót bè yóm ktulónu du kuy ni kem ni.
Okóm tódô tulónu kuy ktahuhen,”
mon Jisas.
“Tey hyu bélê ye nim kuléku ni.
Ke là muléke,
là kóen angat sut bélê ye yóm mò tmóbóng kuy.
Okóm ke muléke,
yó he khógówu du edini bélê ye.
Ke sok sut,”
mon Jisas,
“angat gotu hdilóen kem tau là hemtahuhen yóm kegsalà le.
Ne angat hdilóen kul snéen yóm lan tedeng,
ne bud hdilóen kul se yóm angat ktafak Dwata kul.
Yó salà hdilóen bélê le,
duhen yóm là kehtahu le béléu.
Hdilóen kul snéen yóm lan tedeng,
duhen ni sem kuléku ebè Mà,
ne là bud ton ye do ne.
Angat hdilóen kul snéen yóm angat ktafak Dwata kul.
Ngem yóm Seitan,
yóm fen mogot klamangen,
deng eles nô tahen ne tuled Dwata du.
Tey dê he tô nóyô tulónu kuy,”
mon Jisas,
“okóm là dog tulónu du ne,
déke mom temnù yóm ksidek kegnóm ye du.
Ke sok sut yóm Tulus Dwata,
gotu hetngónen kuy yóm ktahuhen lemwót gu bè Dwata.
Laen kô dù là hetngónen du kuy.
Ne laen kô dù lenbù tulónen.
Són olo tulónen yóm deng gungolen gu bè Mà.
Ne hetngónen kuy se yóm angat sut hulin kdaw.
Angate megdóyón bè yóm kun nmò yóm Tulus Dwata,”
mon Jisas,
“abay se sal gel lemwót béléu yóm gel tulónen kuy.
Yóm tulón lemwót bè Mà,
bud yó se yóm tulón lemwót béléu.
Yó se gónóhu mon du mò kuy,
sal gel lemwót béléu yóm gel tulónen kuy yóm Tulus Dwata.”
“Là buden legen ne kton ye do,”
mon Jisas.
“Okóm là kóen legen bud ton ye o.”
Ne wen bè yó kem gel lemolò du stulón són lu,
mon le,
“Tedu de lanen yóm monen,
‘Là buden legen ne yóm kton ye do.
Okóm là legenen bè yó,
bud ton ye o’ ne yóm sotu gel monen,
‘Abay se muléke ebè Mà.’
Ne tedu se lanen yóm monen,
‘là legenen’ là tngón tekuy du gónón e temnef yóm monen yó.”
Okóm tódô tngón Jisas yóm tô snólók le béléen,
yó gónón mon du mò kul,
“Yó kô sentulón ye yóm monu yó koni,
‘Là buden legen ne yóm kton ye do,
okóm là legenen bud ton ye o’?
Tódô tulónu kuy ktahuhen,”
monen,
“angat tey sidek kedlumu ye mkik,
okóm fen le hligal kul yó kem tau là hemtahuhen.
Angat tey sidek klangag ye,
okóm bud mulék kligal yóm klangag ye yó.
Hol lómón yóm libun sut blututen.
Tey sidek kegnómen du yóm hanà lelen kmuleng yóm ngaen.
Okóm ke deng sut yóm ngaen,
klifóten ne yóm ksidek kegnómen du,
ne bud hligal lemwót bè yóm ngà lomi sut lem benwu.
Senged se kuy,
tolo ye langag ni kmoen ni.
Okóm sok tekuy bud ston,
bud wen tey kligal ye.
Ne laen kô dù tau gembek mkó du bélê ye yóm kligal ye yó.
Bè yóm kdaw yó,
là bud wen hni ye béléu ne.
Tódô tulónu kuy ktahuhen,”
mon Jisas,
“balù kihu hni ye bè Mà hlan ye bè dou boluy,
tódô blayen kuy.
Efet ni ne,
laen deng hni ye bè Dwata he ke hlan ye bè dou boluy.
Mni ye dé,
kaem tódô blayen kuy anì hol gsengel yóm kligal ye.”
Ne yó bud mon Jisas mò yó kem gel lemolò du,
monen,
“Ni kem tulónu kuy ni,
sal gel hningónu.
Okóm angat wen kdawen,
là kô bud hningónu du yó kem toloku kuy.
Tódô benkasu bélê ye yóm tulón lemwót gu bè Mà.
Ke sok kól yóm kdaw monu yó,
angat wen se kuy hni bè Mà hlan ye bè dou boluy.
Là bud ou du ne blóng ye ebè Mà,
abay se yóm Mà kun,
kenbong nawahen yu snéen lemwót bè yóm kbong nawa ye do,
ne lemwót bè yóm kehtahu ye yóm kewótu gu béléen.
Tahu se,
lemwóte gu bè Mà,
ne mógówe edini lem benwu.
Ne ni,
naw tnagak yóm benwu ni,
bude mulék ebè Mà.”
Ne mon yó se kem gel lemolò du,
“Yó dé mdengen kestulónem kum,
là bud hningónem du.
Ni ne,”
mon le,
“deng tngón me laen dù là tngónem du,
abay se deng tódô eles tngónem yóm tô snólók me.
Ni se gónó me hemtahu du yóm kewótem gu bè Dwata.”
Mon Jisas se,
“Deng ye hemtahu ne kô?
Ngem,
angat wen kdawen,
ne kbuten du ni ne,
gotu kesekla ye,
ket tau mulék ebè kun gónô.
Angat tódô sentagak ye o tek sotuhu.
Okóm là tek sotuhu du,
Mà se dumuhu.
Yó gónóhu eles tmulón du kuy ni kem ni anì lemwót bè yóm kessotu tekuy gónón wen kenek nawa ye.
Angat tey wen gónó ye glayam lemwót bè yó kem tau là hemtahuhen,”
mon Jisas,
“okóm bê ye abay hlikò,
abay se denge matù bélê le.”